《题赵恕可山台》
宋代·许棐

绕宅无非罨画山，吟台更对好峰峦。锦囊低挂花梢上，玉子轻敲竹荫间。

小砚买来猿解捧，异书编就鹤同看。主人出赴功名会，涧水自清云自闲。

作者简介：许棐fěi（？～1249）字忱夫，一字枕父，号梅屋。海盐人（今属浙江）。生卒年均不详，约宋理宗宝庆初前后在世。嘉熙中（公元1239年左右）隐于秦溪，筑小庄于溪北，植梅于屋之四檐，号曰梅屋。四壁储书数千卷，中悬白居易、苏轼二像事之。